钦定古今图书集成/明伦汇编/氏族典/第569卷 > 《郑樵通志》 > 西门豹
## 钦定古今图书集成/明伦汇编/氏族典/第569卷 > 《郑樵通志》 > 西门豹

按《史记西门豹传》：魏文侯时，西门豹为邺令，问民所
疾苦，曰：“‘苦为河伯娶妇，以故贫’。豹问其故，对曰：‘邺三
老廷掾，常岁赋敛百姓钱数百万，用二三十万为河
伯娶妇，与祝巫共分其馀钱。当其时，巫行视人家女
好者，云是当为河伯妇。即聘取洗沐之，为治新缯绮
縠衣，闲居斋戒，为治斋宫，河上张缇绛帷，女居其中’”，
为具牛酒饭食。行十馀日，共粉饰之，如嫁女床席，令
女居其上，浮之河中，以故多持女远逃亡。城中益空
无人，又困贫，所从来久远矣。西门豹曰：“至为河伯娶
妇时，幸来告语之，吾亦往送女。”皆曰：“诺。”至其时，西门
豹往会之。河上三老、官属、豪长者、里父老皆会以人
民，往观之者三二千人。其巫老女子也，从弟子女十
人。西门豹曰：“呼河伯妇来。”豹视之，顾谓三老、巫祝、父
老曰：“是女子不好，烦大巫妪为入报河伯，得更求好
女，后日送之。”即使吏卒共抱大巫妪投之河中。有顷，
曰：“巫妪何久也？”弟子趣之。复以弟子一人投河中，凡
投三弟子。西门豹曰：“巫妪弟子是女子也，不能白事，
烦三老为入白之。”复投三老河中。西门豹簪笔磬折，
向河立待。良久，长老、吏傍观者皆惊恐。西门豹顾曰：
“巫妪三老不来还，奈之何？”欲复使廷掾与豪长者一
人入趣之，皆叩头破额，血流地，色如死灰。西门豹曰：
“诺，且留待之。”须臾，豹曰：“廷掾起矣，状河伯留客之久，
若皆罢去归矣。”邺吏民大惊恐。从是以后，不敢复言
为河伯娶妇。西门豹即发民凿十二渠，引河水灌民
田，田皆溉，皆得水利，民人以给足富。